**INDOKOLÁS**

1. **§-hoz**

Zalaegerszeg Megyei Jogú Város Önkormányzata Közgyűlésének a fizető parkolók működéséről és igénybevételük rendjéről szóló 19/1997. (V.22.) önkormányzati rendelet módosításáról szóló 45/2020. (XII.16.) önkormányzati rendeletében (a továbbiakban: rendelet) 2021. január 1. napi hatállyal többek között megemelésre kerültek a kizárólagos használati jogok éves és havi díjai. A rendelet kihirdetését követően került kihirdetésre a Kormány 603/2020. (XII. 18.) Korm. rendelete (a továbbiakban: Korm. rendelet) a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről, melynek *1. § (1) bekezdése szerint e rendelet hatálybalépésének napjától 2021. december 31. napjáig – a (3) és (4) bekezdésben foglalt kivétellel – a helyi önkormányzat, a helyi önkormányzat többségi tulajdoni részesedésével működő gazdasági társaság által nyújtott szolgáltatásért, végzett tevékenységéért megállapított díj, az  önkormányzati vagyonnal való gazdálkodás keretében felmerülő díj, illetve egyéb díjfizetési kötelezettség (a továbbiakban együtt: díj) mértéke nem lehet magasabb, mint az  ugyanazon díjnak az  e  rendelet hatálybalépését megelőző napon hatályos és alkalmazandó mértéke.* A Korm. rendelet 2020. december 19-én lépett hatályba, így 2021. évre nem lehet bevezetni a magasabb összegű kizárólagos használati díjakat, a 2020. évi díjszabás visszaállítása szükséges 2021. évre vonatkozóan. A rendelet még nem hatályos, így a már kihirdetett, de még hatályba nem lépett rendelet vonatkozó módosító rendelkezése nem fog hatályba lépni.

**2. §-hoz**

A rendelet hatályba léptetésével kapcsolatos, valamint deregulációs rendelkezést tartalmaz.

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet alapján az indokolást a rendelet kihirdetését követően a Nemzeti Jogszabálytárban közzé kell tenni.